Plaashuis by Fort Beaufort afgebrand(Foto: pixabay) Die polisie in die Oos-Kaap het sy 72-uur-reaksieplan in werking gestel om te soek na die verdagte of verdagtes wat die afgelope naweek ŉ plaashuis in die omgewing van Fort Beaufort in die Oos-Kaap aan die brand gesteek het. Ingevolge dié plan word bykomende hulpbronne dadelik beskikbaar gestel om ŉ saak te ondersoek. Kapt. Khaya Tonjeni, polisiewoordvoerder, sê ŉ aantal vuurwapens is glo uit ŉ kluis in die huis gesteel. Volgens Tonjeni het die polisie Sondag omstreeks 02:30 ŉ oproep gekry dat daar by die huis ingebreek is en dat dit in ligte laaie is. “Gelukkig is geen beserings aangemeld nie. Dit sluit die eienaar in, wat nie tydens die voorval tuis was nie.” ŉ Saak van brandstigting en huisbraak word ondersoek. Tonjeni het gesê die taakspan wat die voorval ondersoek, volg alle moontlike leidrade op. Geen inhegtenisnemings is tot dusver gedoen nie.